अन्ना आंदोलन को दुष्प्रचारित करने की कोशिश का दावा  
लोकपाल विधेयक मसौदा समिति में समाज की ओर से शामिल सदस्यों ने दावा किया कि हज़ारे के आंदोलन को दुष्प्रचारित करने की कोशिश की जा रही है।
कांग्रेस महासचिव दिग्विजय सिंह के बयानों और पूर्व विधि मंत्री शांति भूषण के बारे में एक सीडी सामने आने के बाद लोकपाल विधेयक मसौदा समिति में समाज की ओर से शामिल सदस्यों ने दावा किया कि अन्ना हज़ारे के आंदोलन को दुष्प्रचारित करने की कोशिश की जा रही है।  प्रभावशाली लोकपाल विधेयक तैयार करने के लिए गठित संयुक्त समिति में समाज की ओर से शामिल सदस्य शांति भूषण से जुड़ी एक सीडी के सामने आने और दिग्विजय की टिप्पणियों के चलते संयुक्त समिति की शनिवार को होने वाली बैठक से पहले विवाद पैदा हो गया।  संयुक्त समिति में समाज की ओर से शामिल पांच सदस्यों ने मुलाकात कर पहली बैठक के बारे में अपनी रणनीति पर चर्चा की।  समिति में बतौर सदस्य शामिल आरटीआई कार्यकर्ता अरविंद केजरीवाल ने कहा, हमारे पास छिपाने के लिए कुछ नहीं है। अगर लोगों को हम पर शक है तो हम किसी भी तरह की जांच के लिए तैयार हैं। भ्रष्ट लोगों को फायदा पहुंचाने के लिए हम पर कीचड़ उछाला जा रहा है। समिति में शामिल एक अन्य सदस्य और वरिष्ठ अधिवक्ता प्रशांत भूषण ने कहा कि एक सीडी सामने आई है जिसमें उनके पिता शांति भूषण की मुलायम सिंह यादव और अमर सिंह के साथ हुई बातचीत की रिकॉर्डिंग होने का दावा किया जा रहा है। उन्होंने कहा कि यह मनगढ़ंत है। भूषण ने कहा कि इस संबंध में दिल्ली पुलिस में एक प्राथमिकी दर्ज कराई गई है। पुलिस इस मामले में धोखाधड़ी की जांच कर रही है।